Polisie reg vir groep wat Kaapse metro 'tot stilstand wil bring' | Maroela Media
Die polisie in die Wes-Kaap is op 'n hoë gereedheidsgrondslag geplaas weens 'n betoging wat beplan word om die Kaapstad-metropool tot stilstand te bring.
"Ons het met kommer kennis geneem van berigte op sosiale media van 'n drukgroep wat dreig om Maandag sekere dele van Kaapstad, insluitend hoofweë en toegangsroetes, tot stilstand te bring," het brig. Novela Potelwa, polisiewoordvoerder, gesê.
Die drukgroep Gatvol Capetonian het gesê hy gaan paaie oor die hele metro sluit. Volgens die drukgroep wil hy die aandag vestig op die toestande waarin agterplaasbewoners op die Kaapse Vlakte woon.
Dan Plato, burgemeester van Kaapstad, het 'n beroep op die polisie gedoen om te verhoed dat wetsgehoorsame burgers geterroriseer word.
"Dit kan nie so wees dat 'n sogenaamde 'sluiting' vooraf aangekondig en bevorder word deur opportunistiese politieke groeperings wat beplan om die regte van inwoners te skend nie. Dit is beplande misdadigheid wat in die kiem gesmoor moet word."
Plato het van die Wes-Kaapse polisiekommissaris 'n gekoördineerde wetstoepassingsreaksie versoek om inwoners te beskerm.
Die bestuur van die SAPD in die provinsie het onderneem om hulpbronne binne die SAPD en ander wetstoepassingsagentskappe te mobiliseer om enige wetteloosheid te bekamp. "Die sporadiese voorvalle van openbare geweld wat in verskillende dele van die Kaapstadse metropool plaasvind, bly ook 'n kommerwekkende aspek vir wetstoepassingsagentskappe."
Die polisie het 'n streng waarskuwing gerig aan alle gemeenskappe om die oppergesag van die reg te respekteer. "Kaapstad is, net soos die res van die land ingevolge die Wet op Rampbestuur, steeds in die afsonderingstydperk.
"Vlak 3 van die afsonderingstydperk het beperkings wat almal moet nakom en aan moet voldoen, insluitend byeenkomste wat steeds verbode is. Openbare geweld bly 'n misdryf wat volgens wet strafbaar is."
Volgens Potelwa sal wetstoepassingsbeamptes nie huiwer om beslissend op te tree teen enige onwettige gedrag nie.
Gatvol Capetonian Kaapstad Wes-Kaap
Polisie is ook maar useless as hulle na al hierdie jare nie die bendes se rug gebreek kan kry nie , dit spreek van n onbevoegde regering